Chisu kuunteli Spotifyn soitetuimpia ja hajosi totaalisesti – ”Jos joku laulaa vielä kännäämisestä ja bailaamisesta, mä kuolen”

Moninkertaisesti palkittu muusikko ja tuottaja Chisu on huolissaan suomalaisen nykymusiikin tilasta.

Laulaja-lauluntekijä Chisu on aina tunnettu melodisista ja hyvin sanoitetuista, tarinavetoisista popkappaleistaan. Niillä hän on jo vuosia valloittanut radiolistoja ja täydentänyt palkintokaappiaan Emma-pysteillä.

Mutta onko se enää kaava, jolla biisinikkarit pärjäävät vuoden 2016 Suomessa?

– Se on relevantti kysymys, koska on ihan totta, että sävelletty musa on tällä hetkellä hakusessa. Tällä hetkellä biiseissä mennään aika lailla tuotanto edellä – nyt kikkaillaan enemmän erilaisilla soundeilla, Chisu sanoo IS:lle.

– Kuuntelin just pari päivää sitten Spotifyn top-50 -listan ja musta tuntui ehkä seitsemännen biisin aikana siltä, että jos joku laulaa vielä kännäämisestä ja bailaamisesta, niin mä kuolen! hän nauraa.

– Okei, se on vaan listaa, mutta se kertoo myös samaan aikaan siitä, mikä on suosittua.

Chisu esiintyi lauantaina Turussa Ruisrockissa.­

Arvostettu ja palkittu lauluntekijä kertoo kaipaavansa lisää variaatiota kotimaiselle musiikkikentälle.

– Missä meillä olisi se toinen ääripää? Missä ovat ne punkbändit tai vastaavat, jotka olisivat myös listoilla? Kyllä sinne haluaisi vähän diversiteettiä.

Joku voisi sanoa, ettei Chisun ja esimerkiksi Paula Vesalan kaltaisia artisteja ole tällä hetkellä liikaa kotimaan musiikkimarkkinoilla.

– No ei kyllä ole, täytyy ihan rehellisesti sanoa. Mutta toki on tosi paljon sellaisiakin biisintekijöitä, jotka eivät tee lainkaan mainstreamia, sitä ei pidä liikaa tuijottaa.

– Silti, nyt pitäisi vain löytää lisää niitä tyyppejä, jotka breikkaisivat ja jotka eivät olisi sitä samaa bassohommaa.

Kaikesta huolimatta Chisu kertoo kuuntelevansa paljon perinteistä radiotakin tietääkseen, missä mennään.

– Mua on aina kiinnostanut, mitä radiot soittavat. Tällä hetkellä tilanne on vain se, että kaikki soittavat sitä samaa.

Tämänhetkinen musiikkiskene hämmentää Chisua. –Kaikki ovat vähän silleen, että mitähän tässä oikein pitäisi tehdä.­

Nykysuuntaus selvästi huolestuttaa Chisua, joka myöntää miettineensä paljon musiikillista minäänsä alan nykyisten lainalaisuuksien pyörteissä. Samaa on pohdiskellut myös Olavi Uusivirta, joka ylisti IS:lle Ruisrockissa amerikkalaiskonkari Patti Smithin ”rohkeutta kulkea omaa, pitkää tietään valtavirtaa vastaan.”

– Tämä on tosi jännää aikaa, koska oman sukupolveni – ja niin voi jo sanoa – musantekijät alkavat olla aika hädässä. Että voiko tässä enää säveltää mitään, vai pitääkö vaan kikkailla samplejen kanssa? Chisu, 34, pohtii.

– Kaikki ovat vähän silleen, että mitähän tässä oikein pitäisi tehdä.

Ehkä perinteistä, akustista musiikkia. Ainakin sellaisen soittamisesta saatu palaute on kuulemma ollut positiivista.

– Nyt kun on kierretty festareita, niin ihmiset ovat tulleet kiittelemään, että on tosi freesiä kuulla oikeaa bändiä lavalla. Että vitsi miten siistiä, kun joku vielä soittaa perinteisen blueskaavan!

Chisu on tunnettu myös hyvänä live-esiintyjänä.­

Omat mausteensa musiikkisoppaan tuovat myös muut nykypäivän kotkotukset. Sosiaalisen median aikakaudella artisteilla on kova kilpailu muuallakin kuin hittilistoilla ja keikkalavoilla.

– Käytän itsekin paljon puhelinta, mutta enemmänkin tulee seurattua muiden juttuja kuin mehusteltua omia seuraajamääriä, Chisu naurahtaa.

Hänellä on sanansa sanottavana myös nykypäivän musiikkibisneksen ulkonäkökeskeisyydestä.

– Kyllä mäkin vedän keikoillani bodyssa ja sellaisissa mikroshortseissa, että hyvä ettei puoli hanuria näy, Chisu nauraa.

Chisukin on totuttu näkemään näyttävissä lavakostyymeissä.­

– Mutta olen kelannut sitä niin, että pukeudun siten, mikä musta tuntuu hyvältä. Toki olisi ihanaa, jos ihmiset ajattelisivat vain musiikillisia saavutuksia, mutta valitettavasti se ei mene niin.

Toisin sanoen Chisulle keikistely on siis vain yksi fiiliselementti muiden joukossa, ei suinkaan itseisarvo.

– Se (ulkonäkökeskeisyys) on kauhean lyhyt tie, koska silloin ihminen sekoaa. Jos vaan koko ajan miettii, että miltä mä näytän. Ja jos näyttää huonolta, niin elämä on pilalla.

– Mutta kun ei se mene niin. Sitä paitsi me kaikki vanhenemme. Ja vaikka mullakin on ollut omat ulkonäkökriisini, olen aina ajatellut, että loppupeleissä vain musa on kaikkein tärkeintä.